Kwesbare skurwejantjie floreer by Pta-dieretuinDie sonkykerakkedis, ook bekend as ’n skurwejantjie, wat by die Pretoria-dieretuin gebore is. (Foto: Verskaf: Sanbi) Die Pretoriase dieretuin het onlangs groot sukses behaal met die geboorte van ’n kwesbare, endemiese sonkyker-gordelakkedis (ook bekend as ouvolkakkedisse of skurwejantjies) wat buite sy natuurlike habitat geteel is. Dit is die tweede suksesvolle geboorte van ’n sonkyker-akkedis in dié omstandighede ter wêreld. Sonkykers is ook die eerste van hul soort om in aanhouding te oorleef. Die Suid-Afrikaanse Nasionale Instituut vir Biodiversiteit (Sanbi) sê volgens natuurbewaringspersoneel gaan dit uitstekend met die sonkyker, wat nou twee jaar oud is, se gesondheid. Sanbi sê die dieretuin wou seker maak dat die akkedis volwassenheid bereik voordat hulle die nuus bekend maak. Sonkykers is die grootste akkedis in die gordelakkedis-groep, en kry hul naam vanweë hul gewoonte om hul kop en bolyf na die son te lig. Vier van dié akkedisse sal nou by die dieretuin se reptielpark vertoon word – iets uitsonderliks in die dieretuin se 132 jaar lange geskiedenis. Die sonkykerakkedis, ook bekend as ’n skurwejantjie, wat by die Pretoria-dieretuin gebore is. (Foto: Verskaf: Sanbi) “Die eerste groep sonkykers wat in 2011 by die dieretuin aangekom het, was in ’n baie slegte toestand. Hul rehabilitasie het etlike maande geduur,” het Nontsikelelo Mpulo, Sanbi se woordvoerder, gesê. “Daar is tans 25 sonkykers by die dieretuin, waarvan 13 deel van ’n aktiewe teelprogram vorm. Al die sonkykers by die dieretuin is óf gekonfiskeer weens onwettige smokkelbedrywighede, óf noodgedwonge uit hul natuurlike omgewings gered nadat dit deur onder meer mynbou, konstruksie- of boerderyaktiwiteite vernietig is.” Sonkykers word deur die Internasionale Unie vir Natuurbewaring as kwesbaar geklassifiseer, maar dit lyk of hul getalle afneem. Dié akkedis is endemies aan Suid-Afrika. Lees meer oor sonkykers hier.